Ornette Coleman
Store norske leksikon,Kunst og estetikk,Musikk,Jazz,Nord-Amerikanske jazzutøvere og -ensembler, 1960 – 1980
Ornette Coleman var en amerikansk jazzmusiker, komponist, trompeter, fiolinist og, først og fremst, altsaksofonist.
Colemans musikk ligger bak mye av 1980- og 1990-årenes nye former, som funk og rap, og mange yngre musikere har latt seg inspirere av hans frie jazz fra 1960-årene. Karriere Han spilte i rhythm and blues-band i sin hjemstat Texas, og flyttet tidlig i 1950-årene til Los Angeles, hvor han studerte musikk. I 1953/1954 begynte han å eksperimentere musikalsk sammen med trompeteren Bobby Bradford og trommeslageren Ed Blackwell. Deretter spilte han med pianisten Paul Bley, og innledet samarbeid med trompeteren Don Cherry, bassisten Charlie Haden og trommeslageren Billy Higgins. Gruppen spilte etter datidens mål en svært fri form for jazz som brøt kraftig med de etablerte former og ble meget omdiskutert. Etter hvert skulle det vise seg at Colemans musikk fikk enorm betydning for jazzens videre utvikling, og gruppen gjorde en serie plateinnspillinger som nå er blitt «klassiske».I 1960-årene begynte Coleman også å spille trompet og fiolin på en særdeles uortodoks måte. Han trakk seg tilbake for å studere, skrev kammermusikk og komposisjoner i symfonisk format, for eksempel Skies of America (1972). Senere har han ledet smågrupper der sønnen Denardo Coleman spiller trommer, og utviklet sitt eget «harmolodiske system» for improvisasjon og komposisjon. Hans gruppe Prime Time var, med en del avbrudd, aktive fra 1975 til 2000-tallet. Utvalgte innspillinger Av album kan nevnes Something Else!!!! (1958), Free Jazz (1960), Ornette! (1961), Science Fiction (1971) og Tone Dialing (1995). Les mer i Store norske leksikon jazz frijazz Eksterne lenker Ornette Coleman